khistorydata/jeongjo-sjw-relations huggingface dataset:
정조 2년
申應顯。以吏曹言啓曰。新除授古阜郡守黃泰彦呈狀內。矣身未經五品。新除之職。法不當冒赴云。黃泰彦。旣未經五品。而徑陞郡守。有違格例。不可仍置。依例改差。何如。傳曰。允。
정조 2년
又以吏曹言啓曰。新除授禧陵參奉南龍萬呈狀內。身病甚重。時日之內。萬無千里登程之望云。依例改差。何如。傳曰。道薦之後。銓曹不特不卽盡數調用。雖是調用之人。必皆不仕爲準。若此。則鄕擧里選之義。敷奏明試之法。其可却不用乎。今後。以道薦除拜人。自本曹申飭該邑。催促上來。俾有求人材之實效。
정조 2년
又以禮曹言啓曰。今此討逆後。告廟社頒敎陳賀等節。依例擧行事。取稟草記。傳曰。允。告廟社日字。來八月初一日朔祭。兼告事。命下矣。宗廟告由祭。來八月初一日朔祭兼行。永寧殿同日亦爲設行。社稷告由祭。初一日秋享大祭兼行。而陳賀吉日時。令日官推擇。則來八月初七日卯時爲吉云。以此日時擧行。京外進箋陳賀事。知委。何如。傳曰。允。
정조 2년
李義翊。以義禁府言啓曰。罪人孟鳴遠。參酌定配。尹昌鼎減死定配事。命下矣。罪人孟鳴遠。慶尙道固城縣定配。罪人尹昌鼎咸鏡道慶源府減死定配。而以傳敎內辭意。具罪目。依例發遣府羅將。押送于各其配所。何如。傳曰。尹昌鼎。以慶尙道定配所。孟鳴遠以咸鏡道定配所。後樂以濟州定配所後。草記。範升以北邊定配事。分付刑曹。
정조 2년
徐有防。以左右捕廳言啓曰。依下敎正法罪人𨩌子衡之及理海子秉善。移送義禁府。𨩌奴丁金八龍。移送秋曹。理海所親人崔萬必。治罪放送。正法罪人後翼奴十月金。後翼四寸後宗奴石奉。姑爲仍囚。放送罪人李道翊子鴻德鳳德。放送之意。敢啓。傳曰。知道。
정조 2년
校理沈念祖疏曰。伏以臣誠信不足見孚於人。言議不足見重於世。顧安足開口論人。而第於張志恒江都木文書變幻之事情。則痛其不實。事亦關於自己。故有所略陳矣。及見其推考緘辭。則專事彌縫。殆不成說。有若事出襲謬而簿書不察者然。畢竟勘斷。止於違制之公罪。然則臣言妄矣。臣身疲餒。固不足恤。而抑恐朝廷事體。緣臣而益輕也。其緘辭有曰。本庫價布。初非封不動云。而訓局反庫之査啓。必溯考文書。正其名色。而乃以此木。謂之封不動。故臣則據此而言。今以初不執頉之價布。混之於移來常木。而謂非封不動者。何也。年前本營大將。以中巡賞木之不足。筵稟定奪之後。乃敢移來本庫木。而卽又還報。則此豈非封不動。而前例如此。則在志恒。獨何可不明其去來。而直減元數於文書中乎。又曰。元非定數恒留之物云。而本營隨其用餘。移送待變之地。以備緩急之需。則隨送隨添。固無定數。而一入該庫。不可擅動。則豈非恒留之物。而旣是恒留。則又豈非目下之定數乎。若果非恒留而無定數。則渠於對吏之時。亦何以未及還報納供耶。還報云者。以此貸來本色。充彼虧欠。元數之謂也。若其移來之後。直減其數。不比前總。則初何有報不報之可言者乎。當時。只以彌縫擅賣之計。謂之未及報。到今又以彌縫文書之計。謂之無定數。何其前後之言。太相逕庭耶。又曰。旣錄於移來之處。故不爲疊䤸於移去之處云。而來處旣錄其來數。則去處獨漏其去數。其果近理乎。初於不疑之地。減數謄送。則固足爲可欺之方。而今於旣覈之後諉以襲謬者。豈可爲取信之端也。大凡文書之法。勿論京外各處。大小名色。必先錄其元數。其下。懸以某數。移去某處。而遺在爲某數者。自是通行不易之規。至於訓局。何獨不然。他營他庫。姑勿論。直以仙源該庫之文書言之。米太各穀。則皆必先錄元數。其下。懸各年未捧之頉。然後始出遺在。至於槍劍釜子之屬。亦皆懸其元數中。移去某處之數。則其無定數不錄移去云者。果何據耶。豈或本營之規。詳於各穀及雜物。而獨略於木一條乎。其亦不足。多辨也已。顧此百同木之文書變幻。在渠現發之罪。猶屬細故。而尙此游辭不肯首實。則事稍大此。尤安可信。本營謄送之文書。本庫磨勘之成冊。尙留臣篋。一覧可知。臣言若妄。請受其罪。如其不然。則請張志恒變幻文書緘辭不實之罪。竝加嚴治。以杜欺瞞之弊焉。答曰。省疏具悉。爾其勿辭。
정조 2년
兵曹正郞趙時偉疏曰。伏以臣昨伏見御將張志恒疏本。盛稱自已爲軍務通變之狀。仍言微臣奉使命失實之端。一紙張皇。譏侮備至。臣始看不勝駭愕。徐思還付一哂。誠不欲與之呶呶。而按査事體。不輕而重。臣果不從實地上明覈。但於虛境外摸索。使彼奉公之將臣。枉受營私之勘罰。則辱命不職。其罪甚大。捏無構人。用意不直。自其疏出後。細加省繹。驚怪轉甚。而郞署末官。瀆撓是懼。趑趄未發。亦有日矣。從前按査者之如臣所遭者。無拘職名。輒皆陳辨。臣何可徒畏猥䙝。一味泯默乎。玆敢略布査事之梗槪。兼控私分之危蹙。干冒之罪。益無所逃。噫。彼疏中最先下語。以其前後之竄謫。都歸推移之昧方。自分早晩之顚躓。多少不平底意。殆若與人有恩怨者然。至曰果然有向來事。夫所謂向來事者。卽指臣按査事也。臣與將臣。本無愛惡而承命按事。只知有公。隨條枚議。惟擧其實。則財貸之兌那。庫儲之虛耗。雖欲爲之掩覆。有不可得焉。若彼所云爲戒具補葺者。爲敗局拮据者。臣未知何物爲補葺。何事爲拮据。而散財殖貨。自謂之爲公設施之心。而按簿考實悉。綻其循私翻弄之迹。今乃怒臣之無所容護。直謂之全没裏面。疑臣之過加鉤摘。又謂之驟看外樣。至說出疑似甚麽等題目。以臣之書啓。隱然歸之於糢糊不分明之地。噫嘻。何其迷且惑也。海西價布。京畿保錢。其數近萬。初不入庫。分授私人。布以換錢。錢以作布。丙申貿米。丁酉賣米。時價相懸。專爲剩出付奸吏。準價而貿。輕價而賣。此非裏面之實地乎。三千石山城米之差送私客。經歲稽納。五年條驛保木之不顧朝禁。拘私許買者。此亦外樣之虛境乎。江都留木。取用無名。餉色移錢。去來没處。如許明白之事。亦可謂之疑似乎。餉銀之排年散貿者。漫錄公簿。而竟作家傔貢物之買。燕縀之前行未捧者。將爲官逋。而又有親校別貿之擧。如許現發之事。亦謂之甚麽乎。其他法外舞弄之端。營中耗竭之由。向於書啓。臣皆條奏已經處分。更不必一一煩縷。而抑亦聖鑑之所俯悉矣。臣於其時。見彼之在囚爰辭。自明之言。率多粧撰。殊欠白直。而或謂之自來謬例。或歸之簿書不察。猶不敢自居於粹然無瑕之地。今於薄竄旋宥。戎權復握之後。不唯不圖自新。忽然爲飾非之計。對人。輒發噴薄之言。陳疏。又露豪健之氣。自占淸脫之域。驅臣虛罔之科。筆下反詈。凌轢無餘。臣雖不似。職是御使。一番査按。厚受詆斥。使朝體由臣而益輕。査事緣臣而蔑實。撫躬自訟。無面可顯。伏願聖明。特簡公正之臣。更命査閱。治臣昏謬之罪。以戒溺職。千萬幸甚。答曰。省疏具悉。所陳知悉。
정조 2년
正言沈疏曰。伏以臣。蟄伏窮巷。晩始得見朝紙。則大逆不道罪人𨩌名字。與臣名字。傍邊雖異。字音則同。人之以一字爲名者。必具其姓呼之。則音響無少異同。臣骨靑心顫。不可一刻按住。臣之初名字。改之以墣。玆敢仰陳於震極之下。伏乞聖慈。特命有司。亟許改名。千萬幸甚。答曰。省疏具悉。疏辭。下該曹。稟處。
정조 2년
戊戌七月三十日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間。聖體。若何。上曰。一樣矣。命讀公事。國榮讀奏。上曰。京畿九守令加分事。誠甚可駭。昨年平安道加分守令罪罷之後。身爲守宰。焉敢擅自加分乎。今番亦難容貸矣。國榮曰。加分。乃是邦禁。循其謬例。擅自加分。雖甚可駭。加分之後。幾皆首實於營門。此與無端加分。有異矣。上曰。卿言是矣。旣已報營。則與擅分煞有差等矣。國榮曰。然矣。上曰。次對詣閤。命退去。諸臣以次出。
정조 2년
戊戌七月三十日辰時。上御熙政堂。大臣備局堂上引見入侍時。領議政金尙喆。左議政徐命善。右議政鄭弘淳。行知中樞府事具善復。行戶曹判書具允鈺。刑曹判書鄭光漢。吏曹判書金鍾秀。司直鄭好仁。禮曹判書金華鎭。開城留守兪彦鎬。訓鍊都正李國賢。校理金憙。左副承旨李義翊。記事官鄭東浚。事變假注書李百亨。記事官林錫喆徐龍輔。以次進伏訖。尙喆等曰。日間。聖體。若何。上曰。一樣矣。尙喆等曰。王大妃殿氣候。若何。上曰。一樣矣。尙喆等曰。惠慶宮氣候。若何。上曰。一樣矣。上曰。今番治獄。雖謂尙寬。可矣。尙喆曰。今番果多漏網之類。必多種子之尙餘。是爲可悶矣。命善曰。今番曠蕩之典。前所未有也。尙喆曰。月前因判義禁李重祜所啓。咸興定平之間。新設一烽臺。令道臣。審察形便。狀聞撤罷事。有所行會矣。卽見咸鏡監司趙㻐啓本。則以爲躬審形便。則自前南關諸烽。元無晝日烟氣相準之規。每於黃昏。擧火相應。猶能傳準矣。庚寅年間。以本道烽火阻絶。木覓山烽火。因南兵使李漢昌狀請。差早擧烟。以爲相準。又因烽臺摘奸將臣張志恒書啓。遂廢夕烽。變爲書烟。而咸興定平之間。爲五十餘里之遠。不可以烟氣瞭望。設此烟臺矣。今若撤罷此臺。則勢將依前還復昏後擧火之規。自定平以南。至于鐵嶺。諸烽烟氣相準處。一竝還復擧火之規。而事係變通。令廟堂稟處爲辭矣。道臣之親審形便後。論理狀聞者如此。新設烽臺之遽然撤罷。事渉重難。仍前仍置之意。分付。何如。上曰。左右相之意。何如。左議政徐命善曰。道臣所論形便。旣如此。則已設之烽臺。今不必撤矣。右議政鄭弘淳曰。臣意。亦然矣。上曰。依爲之。出擧條尙喆曰。此江原監司李亨逵狀啓也。以爲道內三鎭合操。依定式設行。校生考講。秋廵時兼行事。請令廟堂。稟旨分付。勸別武都試。依例設行爲辭矣。本道又被水災。民事可悶。秋操姑令停止。校生考講。勸別武都試。依例擧行之意。分付。何如。上曰。依爲之。出擧條尙喆曰。此平安監司洪樂純狀啓也。以爲今月十五日之雨。价川民家漂失。爲四十一戶。頹壓爲十二戶。寧遠民家漂失。爲七戶矣。家舍漂失人。當年條所受還上停捧。已有其例。請令廟堂。稟旨分付矣。漂失民人之停糴。旣是前例。依狀請擧行之意。分付。何如。上曰。依爲之。出擧條尙喆曰。謝恩兼陳奏使之行回。咨文六度帶來。而其中陳奏方物移準。謝恩方物移準。漂民出送。皆有無方物稱謝之例。而陳奏回咨中。旣有皇旨之措辭回答。取考前例。則亦有無方物稱謝之擧。此四度謝表。預爲撰出。順付於節使事。分付槐院及該曹。而漂人出送回咨。則先爲撰出。定禁軍給馬下送于灣府。使之傳于鳳城。以爲轉送北京之地。何如。上曰。依爲之。出擧條尙喆曰。目今卿宰。豈曰乏人而位著猶患苟艱。行副司直洪樂命。慶尙監司李性源。俱以久次。公議稱屈。合有陞擢之道。敢此仰達矣。上曰。陞擢調用。可也。出擧條尙喆曰。嶺南沿邑。多被水災。此時年分。最爲緊急。而道臣聞有身病。勢難出巡云。目下民事。誠極可悶。慶尙監司李性源。許遞。何如。上曰。依爲之。出擧條尙喆曰。廣州府尹洪益弼。當初差遣。槪欲責成。而今聞實𧏮不輕云。當此秋務方殷之時。不可一任其曠廢職事。許遞。何如。上曰。依爲之。出擧條命善曰。冬至使差出已久。而尙不會同云。使事誠可悶。宜有申飭之道矣。上曰。申飭。可也。出擧條鍾秀曰。公州以大逆不道罪人𨩌。胎生邑。法當改號。而公州是監營所在邑。公州牧使降爲公山縣監。則觀察使。旣不當兼縣監。而判官。亦在當罷之科。且考前例。則公州牧使之降號爲公山縣監。原州牧使之降號爲原城縣監。皆在於觀察使不兼牧使之時。故今番則無可据之例。何以爲之乎。大臣見方入侍。下詢處之。何如。上曰。大臣之意。何如。領議政金尙喆曰。大逆不道劇賊胎生邑之降號。法不可廢也。旣已降號之後。道臣兼牧之稱。今無可論。一依未兼牧之時。道臣瓜滿。似當用一年之限矣。左議政徐命善曰。牧旣降縣。則當罷判官。旣無判官。則當罷觀察使兼牧之號。如此則率眷與瓜限。似當如未兼牧之時矣。右議政鄭弘淳曰。觀察使旣無兼牧之號。則率眷自無可論。而瓜限。亦當用一周年之例矣。上曰。依爲之。鍾秀曰。各道監司。皆以道內之大州。合稱某道矣。本道四州。淸州。前已降縣。公州。今又降縣。只餘洪忠二州。公忠道。改爲洪忠道。何如。上曰。依爲之。出擧條上曰。行副司直洪樂命。慶尙監司李性源。竝陞擢調用。出榻敎命書傳敎曰。政官牌招開政。命退。諸臣以次退出。
정조 2년
行都承旨洪國榮宿衛所直。行左承旨鄭民始坐直。行右承旨李鎭衡坐。左副承旨李義翊坐。右副承旨徐有防坐直。同副承旨申應顯坐。注書柳孟養藥院直鄭東浚仕直。事變假注書李度謙仕。
정조 2년
徐有防啓曰。合辭方張之時。兩司無詣臺之員。事甚未安。除在外外。未肅拜呈告人員。倂卽牌招。何如。傳曰。允。
정조 2년
李義翊。以都摠府言啓曰。今日入直宣傳官武兼及有廳軍士。中日習射。請出標信。傳曰。知道。
정조 2년
鄭民始。以禮曹言啓曰。各陵展謁。春則二三月。秋則八九月。取稟事。曾有定式矣。今秋展謁。定於何陵。而以何間擇日乎。敢稟。傳曰。知道。初命之停行於遠陵者。誠以令不預出。禾穀必多致損。故爲念民事而然也。今秋當拜明陵與昭寧園。蓋追先王戊戌之敎也。道路從前屢徑動駕。想無掣礙之端。擇日則以望後念前擇入。
정조 2년
又以禮曹言啓曰。以陵幸取稟草記。傳曰。當拜明陵與昭寧園。擇日則以望後念前擇入事。命下矣。卽令日官推擇。則今八月十六日。庭試文武科放榜。十七日。國忌齋戒。十八日。國忌正日。十九日二十日。爲吉云。以何日。定行乎。敢稟。傳曰。以十九日。擧行。拜明陵後。宿高陽郡。翌日。拜昭寧園。還宿高陽郡。又翌日。當還都。以此知悉。日字如是分排。亦不欲侵夜之之意。外方植炬。切勿等待事。一體知委。
정조 2년
李義翊啓曰。事變假注書李度謙。時無職名。令該曹。依例付軍職。冠帶常仕。何如。傳曰。允。
정조 2년
傳于徐有防曰。左承旨。入侍。
정조 2년
傳于鄭民始曰。坐直承旨。入侍。
정조 2년
鄭民始。以弘文館言啓曰。本館上番副校理李謙彬。以實錄廳郞廳。今日晝仕出去。而每每草記。事涉煩瀆。今後則除草記往來之意。敢啓。傳曰。知道。
정조 2년
李義翊。以宿衛所言啓曰。今日。中日日次矣。本所所管入直部將守門將禁軍扈衛軍官武藝別監及內外營入直軍兵等。待標信下。發令箭。分送試所之意。敢啓。傳曰。知道。
정조 2년
鄭民始。以禮曹言啓曰。今此討逆後。頒敎陳賀。以今八月初七日設行事。推擇啓下矣。諸道方物。依聖敎。只封于大殿。而物目數爻。則一依別陳賀時封進例。當爲擧行。方物物種。措備上送之際。陳賀日則勢所未及。急速精備。依前例。追後封進事。分付。何如。傳曰。允。
정조 2년
李義翊。以備邊司言啓曰。古阜郡守李世孝。在任身死矣。曾經承旨返柩時。依法典。擔軍題給之意。分付所經各道。何如。傳曰。允。
정조 2년
鄭民始。以吏曹言啓曰。公州牧降號一款。更考前例事。旣承下敎矣。遍考謄錄則辛未年。鏡城府。以三省罪人胎生邑。當爲降號。而本曹以北兵使。例兼鏡城府使。今若降府爲縣。則判官自當革去。而旣無可據前例。又係官制變通。不得循例擧行之意。草記。則自上有置之之命。而至於監營所在邑。則終不得可據之例。依昨日下敎。擧條啓下。何如。傳曰。允。
정조 2년
徐有防。以兵曹言啓曰。忠壯衛將柳光國。身病猝重。時月之內。勢難供職之望。呈狀乞遞。宿衛輪番之仕。不可久曠改差。何如。傳曰。允。
정조 2년
又以兵曹言啓曰。宣傳官申鴻周。日前內試射時。猥蒙直赴之典。而本職係是南行窠。不可仍帶。呈狀乞遞。依例改差。何如。傳曰。允。
정조 2년
又以義禁府言啓曰。陽城縣監兪駿柱。拿問處之事。傳旨啓下矣。兪駿柱時在任所云。依例發遣府羅將。拿來。何如。傳曰。允。
정조 2년
又以義禁府言啓曰。尹昌鼎以慶尙道定配所。孟鳴遠以咸鏡道定配所。後樂以濟州定配所後。草記事。命下矣。罪人尹昌鼎。慶尙道河東府減死定配。罪人孟鳴遠。咸鏡道慶源府定配。依例發遣府羅將。押送于各其配所。罪人後樂。全羅道濟州牧定配。而已爲發配於興陽縣鹿島鎭。發遣府羅將。所到處執捉。仍令押送于濟州牧。何如。傳曰。允。
정조 2년
又以刑曹言啓曰。範升以北邊定配所事。分付刑曹事。命下矣。依傳敎。罪人範升。咸鏡道穩城府定配所。卽爲押送之意。敢啓。傳曰。知道。
정조 2년
又以刑曹言啓曰。因左右邊捕盜廳啓辭。正法罪人𨩌奴丁金八龍。移送秋曹事。命下矣。依傳敎。罪人奴丁金八龍。竝卽嚴囚之意。敢啓。傳曰。知道。
정조 2년
又以左右捕盜廳言啓曰。理海秉地屍身。以其所親崔萬必一人之言。不可準信。左右廳從事官。率理海之子秉善。出往露梁。使之詳審。則其父理海及其四寸秉地丁寧之意。敢啓。傳曰。知道。
정조 2년
持平柳誼啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達。依律處斷。請削黜罪人金漢耆。亟施竄配之典。請海南縣竄配罪人金載順。亟令王府。設鞫嚴問。請三水府定配罪人洪達洙。亟令王府。更加嚴鞫。依律處斷。請長鬐縣遠竄罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請旌義縣減死安置罪人興老。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。措辭見上答府曰。不允。新除授司諫院大司諫李性源。時在慶尙監營任所。請斯速乘馹上來事。下諭。答曰。交龜後。自當上來。勿爲下諭。
정조 2년
吏曹參議李秉模疏曰。伏以臣於日昨。祗承試牌。進直禁苑。忽伏承天官佐貳之命。惝怳罔措。五內失守。臣之無似。不獨臣自知之。庶幾天日之所俯燭。同朝之所共知也。今乃以萬不近之職。一朝加之。不少留難。銓曹之擧。猶可委之謬戾。而以聖上則哲之明。曷爲而有此誤恩也。臣誠左右思量。求說不得。跼高蹐厚。氷炭攻中而已。祗緣盛禮在卽。旣非擅離之時。則試役有縻。實無自由之路。放倒廉隅。卽地出肅。伊時惶隘之情。實欲鑽地而不可得也。噫。銓衡之責。固自有首亞兩堂。而若其通塞之議。激揚之政。亦是末席之所與聞。則苟非言議之服一世。風裁之動庶僚。孰敢出而冒當。上而孤負國家。下而自取顚踣也哉。臣本昏愚鈍滯。凡於一切事務。茫然不知其東西。雖在閑司漫局。猶且夙夜兢業。每懼不堪。況此地淸任要。衆責所華者乎。退伏私次。食息靡寧。玆不得不仰首一呼於天地父母之前。而亦不敢以枝辭漫語。重犯猥越之罪。倘蒙聖慈特推生成之澤。亟解臣新授職名。仍命選部。勿復檢擬於銓望。則非但小臣之幸。實世道國家之幸也。答曰。省疏具悉。爾其勿辭。從速察職
정조 2년
司諫呂善亨疏曰。伏以臣自來情地。不宜復玷臺端。而有除輒膺。不敢言私者。誠以合啓方張。沐浴義重也。言議巽軟。瘡疣百出。居常愧懼。若隕淵谷。迺者薇垣新命。忽下於泮中淸齋之際。繼以侍臣不備。召旨遽下。臣於是驚惶感激。罔知條措。揆分揣義。固當竭蹶趨承之不暇。而第伏念臣於向日忝叨是職。齊聲請討。而言辭拙訥。忱誠淺薄。鎭日合辭。兪音終靳。使千古所無之凶逆巨魁。尙今假息於牖下。此莫非臣之罪也。筵席做錯。旣承問備之音。天牌再違。自速譴削之典。至今追思。惶愧靡已。今何可以時日之稍久。晏然爲承當之計哉。玆不得不荐犯違傲。短章自列。伏乞聖慈。削臣之職。治臣之罪。以肅朝綱。以安私分。不勝幸甚。臣旣不能以臺閣自處。則固不可贅及他說。而憂慨之忱。有不能自已。敢此附陳焉。噫嘻。變怪層生。凶逆輩出。至於今番諸賊而極矣。鞫事未及究竟。諸囚多被疏釋。此雖出於我聖上好生之德意。而獄體漸弛。王章不嚴。亂賊。何以懲畏。根柢何以殄絶。輿情之憤鬱。去而益甚。伏願殿下。亟加三思。奮發威斷。俾凶徒自戢窩窟自破焉。答曰。省疏具悉。今番鞫囚之酌處。雖涉太輕。豈無意也。爾其勿辭察職。
정조 2년
敦寧都正尹塾疏曰。伏以大禮順成。篤慶攸基。臣民歡忭。曷有其極。仍伏念臣。人微才短。不合任事之末。而猥蒙不世之殊遇。中外歷踐。已極踰分。臣感結在中。圖報罔涯。迺者。不次特資。忽下於千萬夢想之外。曾未數日。旋有敦府之恩除。臣驚惶隕越。實不知何以得此於聖明之世也。含恩感激。固當章皇出肅。少伸叩謝之忱。而第臣素無敦寧。揆以法例。有不可冒居也決矣。玆敢短章陳籲。伏乞聖慈。俯賜諒察。亟許照例遞改。以存公格。以安私分。不勝幸甚。臣見職旣無言辭之責。則今於私章之末。有所論列。或不無出位之嫌。而目下討逆一事。卽撐天亘地之大義理也。大頭腦也。擧國之所切齒也。輿情之所同憤。則雖坊民輿儓之賤。皆可言之。臣雖無似。亦嘗廁跡於侍從之列。其人得可誅之義。誓不共戴之忱。視坊民輿儓。固有別焉。敢此不避僭猥。沬血而陳之。唯聖上少垂察焉。噫嘻。鄭妻滔天之惡。可勝誅哉。一日容貸。國不可以爲國。人不得以爲人。而何聖上一向相持。尙靳天誅。三司故紙。居然生毛。八域含生。去益腐心。臣未敢知我殿下乾剛之德。特以私恩而不忍。戚屬而低回也耶。至若龜柱罪惡。不下於鄭妻之狀。殿下之所已燭。臣民之所同仇也。頃年賜死之命。猶出於失刑。而旋又反汗。迄今假貸。一置海島。三載偃息。王家誅惡之典。格而不行。有司請討之論。靳而不許。臣竊痛之。麟謙兩賊。卽亘古亘今所無之凶逆也。爲殿下臣子者。孰不欲食肉寢皮。而伊日位在大官者。敢逞右袒之志。職在憲長者。潛懷營護之計。甚至身爲記注者。輒肆掩覆之心。究厥肝肺。萬戮難赦。臣謂鄭妻龜柱相福瑩中相集等諸賊。竝宜亟允群請。快伸王法。嗚呼。昨秋治賊之後。凶肚逆腸之徒。宜若更無。而近伏見朝紙所出者。則梟獍之輩。今復繼起於湖中。狼性依舊。虺毒潛聚。鞫獄嚴祕。臣雖未得其詳。而第以大體論之。則殿下非不嚴於誅討。而失於寬者太多。非不燭於奸萌。而過於恕者或有。從前未拔之根柢。未破之窩窟。轉成今者之諸賊。不知何樣變禍。伏在其中。識者之憂危。固已深矣。伏願殿下。惕然反顧。懲向來之姑息。嚴今日之鋤治。殄淺凶種。拔亂本於旣往。絶禍機於將來。快洩神人之憤。永鞏億萬之基焉。答曰。省疏具悉。所陳當留意。疏辭。下該曹稟處。
정조 2년
獻納李昌漢疏曰。伏以皇天默佑。逆類斯殄。宗社再安。臣民咸忭。仍切伏念臣。鹵莽蔑學。百無肖似。而倖竊科第。濫廁榮途。居常慙赧。若隕淵谷。果然臺評峻發。譏斥備至。臣實自反。何敢尤人。惟期杜門屛跡。永作聖世之棄物。今此恩除之復降。儘是千萬夢想之外。驚感惝怳。罔知攸措。噫。臣固不足言。前後遭罹。有辱朝廷。而聖度包荒。無物不燾。伊時諫批。曲加含垢。目下恩命。有若滌瑕。如臣蟻螻之賤。何以得此於君父。寸心銘鏤。只有涕淚被面而已。顧身已汚矣。名已辱矣。此生此世。報答無路。瞻望雲天。不勝隕越。官職去就。初無可論。格外只推。尤增惶蹙。召牌之下。承膺末由。玆敢隨詣闕外。略暴危懇。伏乞聖慈。俯賜諒察。削臣之職。治臣之罪。仍令選部。勿復檢擬。以謝臺言。以靖私義。千萬幸甚。臣雖不以言官自居。而懲討之義。秉彝攸同。亂賊之魁。人得以誅之。臣亦不敢以區區情勢。有所泯默。略此附陳焉。噫嘻。痛矣。鄭妻之千妖萬罪。龜柱之窮凶極惡。不但國人皆曰可殺。抑亦聖明之所俯燭。而幾年爭執。一例靳允。天網太恢。窩窟不破。無前逆變。連年層生。國憂無窮。輿情益激。思之及此。寧不凜然。伏願殿下。廓揮乾斷。竝從三司之請。以洩神人之憤。答曰。省疏具悉。所陳當留意。爾其勿辭察職。
정조 2년
正言李泰永疏曰。伏以天佑宗祊。極逆就辟。賀儀將擧。神人胥欣。仍伏念臣。向叨館職。猥隨諸臣之後。粗效沐浴之義。而忱誠淺薄。言議拙訥。兩宵守閣。未格天心。半日登筵。自速恩譴。悚愓之極。惟俟大何。而畢竟薄勘。不過例罷而止耳。聖念之曲恕。實切感戴。而人言之當來。固已自料矣。果然憲臣之疏。以緩於懲討。論斥備至。臣亦其時三司之一也。臣於是瞿然慙恧。益不知所以自措也。不自意薇垣新命。又下於鄕廬縮伏之中。臣分義是懼。蒼黄入城。適値親臨訊囚之日。未敢言私。章皇出肅。而不有臺評。因仍蹲冒。決非私義之所敢出。且臣於本院傳啓中。李彝永事。切有私心之難安者。彝永。卽臣之八寸親也。狂易減死。寔出於好生之德。而守經爭執。亦可見公議之嚴。則在臣親嫌。有不敢可否於停連之間。此又臣難冒之一端也。天牌之下。荐犯違傲。臣罪至此。尤合萬死。伏乞聖明。俯賜鑑諒。亟削臣職。以安私分。以肅朝綱焉。臣方引義之不暇。豈敢贅及他說。而憂憤所激。未忍終默。復此尾陳焉。噫。今日合啓中諸賊凶孼。孰非天人之所共誅。典憲之難撓。而若鄭妻之千罪萬惡。尤豈可一刻容貸者。而其妖毒情節。已悉於向來伏閤之啓矣。殿下只下次律之命。上下依舊相持。典刑至今未加。惡逆無可誅之日。輿情無可洩之時矣。天下寧有是理。伏願廓揮乾斷。亟賜處分焉。龜柱之前後罪狀。殿下旣已俯燭矣。臺論。亦書臚列矣。以今番諸賊之招觀之。量翼之凶慘情犯。又莫非根柢於龜柱。則之推旣伏王章。而豈可使元惡之龜柱。晏然假息於覆載之間乎。臣謂拿鞫得情。快正邦憲。斷不可已也。答曰。省疏具悉。龜柱鄭致達妻事。豈無意也。爾其勿辭察職。
정조 2년
持平洪履健疏曰。伏以天佑宗祊。凶逆就法。上告下布。褥禮將擧。臣民忭幸。曷有其極。仍伏念臣頃於聖廟親享之夕。伏承柏府除旨。義重陪班。他不暇顧。章皇出肅。粗伸義分。而第臣區區情勢。有不可仍冒於臺次者。月前憲臣之疏。以三司之緩於懲討。論斥備至。臣亦合辭中一臺臣耳。其何敢晏然蹲據。以傷淸朝之廉防也哉。且臣父素患痰滯之症。見添於換節之時。挾食而嘔泄不止。似癨而寒熱交作。藥餌無效。飮啖全却。臣方左右扶將。方寸煎灼。時日之內。萬無離捨之勢。天牌之下。屢犯逋慢之辜。臣罪至此。尤無所逃。更陳未徹之章。略暴肝膈之懇。伏乞聖明。察臣難强之情。鐫臣見帶之職。以肅朝綱。以便救護。千萬幸甚。答曰。省疏具悉。爾其勿辭。救護父病。
정조 2년
戊戌八月初一日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間。聖體。若何。上曰。一樣矣。上命讀禮曹陵幸取稟草記。上曰。遠陵停行。蓋慮治道傷穀而然也。至於近陵。則本是擧動之路。且無民田犯入者。動駕雖在未穫之前。少無掣礙之事矣。國榮曰。然矣。遠陵則顧念民弊。雖不得幸行。春謁東七陵。則秋謁西五陵。亦是次第之禮矣。上曰。今年卽昭寧園忌辰回甲也。先大王。每以戊戌干友追慕矣。今番謁陵後。仍詣昭寧園展拜。甚好矣。國榮曰。聖敎誠好矣。上曰。陵幸何間爲之則爲好耶。國榮曰。來月則非但日寒稍緊。觀武才及大閱稠疊。今望念間爲之則好矣。命書草記批答。上曰。陵幸時外邑植炬。爲弊甚多。此不可不念。予意則平明出宮。謁陵後宿高陽。翌日拜昭寧園。還宿高陽邑。仍爲還宮無妨。卿意如何。國榮曰。植炬之爲弊。自前孔酷。今若除之。則爲惠於民。誠大矣。往還時。皆以高陽爲宿所。則事甚更好矣。上曰。討逆科當爲之乎。國榮曰。劇賊討平。上告下布。賀儀克擧。則當爲慶科矣。上曰。科擧頻數。各設有弊。合設於庭試。似好矣。國榮曰。合設亦無妨矣。命書庶儒黄景憲等疏批。命退去。諸臣以次出。
정조 2년
戊戌八月初一日午時。上御誠正閣。左承旨入侍時。行左承旨鄭民始。記事官鄭東浚徐龍輔金勉柱。以次進伏訖。上命書傳敎曰。全羅道按覈御史差下。査事時急。待明朝辭朝。又命書傳敎曰。全羅監司狀啓中云云事。應問各人。一竝上營。與御史嚴覈得情。卽爲狀啓事。回諭。仍命退。諸臣以次退出。
정조 2년
行都承旨洪國榮宿衛所直。行左承旨鄭民始坐直。行右承旨李鎭衡坐。左副承旨李義翊坐直。右副承旨徐有防坐。同副承旨申應顯坐。注書柳孟養藥院直鄭東浚仕直。事變假注書朴師默仕。
정조 2년
傳于鄭民始曰。左右承旨。軍士房承旨。入侍。
정조 2년
徐有防啓曰。事變假注書朴師默。時無職名。令該曹依例付軍職。冠帶常仕。何如。傳曰。允。
정조 2년
備邊司薦望。以李明中爲廣州府尹。
정조 2년
傳于李鎭衡曰。今則別無親問之端。諸罪人推鞫。今日爲之。
정조 2년
鄭民始啓曰。今日推鞫爲之事。命下矣。右副承旨徐有防。纔已申退。卽爲牌招。何如。傳曰。允。
정조 2년
李義翊啓曰。推鞫爲之事。兩司當爲進參。而大司憲李衍祥。卽爲牌招。諫院多官。或在外或避嫌。或牌不進。傳旨未下。或試所進去。無他推移進去之員。在外人。合有變通之道。何以爲之。敢稟。傳曰。允。
정조 2년
司諫呂善亨啓曰。臣於見職。竊有區區情勢。敢呈短章。略陳微懇矣。及承批旨。誨諭丁寧。以勿辭爲敎。臣不勝感激惶悶之至。顧今懲討是急。沐浴義重。臣固當竭蹶承膺。更伸沫血之忱。而第臣與新除授大司諫臣李性源。有甥妹應避之嫌。揆以法典。在下當遞。臣何敢一刻仍冒於臺次乎。請命遞斥臣職。答曰。勿辭。
정조 2년
以司諫呂善亨避嫌。傳于李義翊曰。勿辭。亦勿退待。
정조 2년
又傳于曰。在外大司諫許遞。司諫呂善亨。推鞫進去。
정조 2년
傳于李義翊曰。推鞫姑罷。明朝趁早開坐。
정조 2년
鄭民始。以成均館官員。以大司成意啓曰。食堂額數。以百爲準。乃是昨年啓下之新節目。而當此科時。八路多士之旣參焚香。見退食堂。有欠賢關養士之盛規。故取考節目條件。則有親臨酌獻禮及春秋釋菜入淸齋時。則生進勿拘額數之條。而凡科時則初無擧論。且有未書條件。退後磨鍊之條。宜遵酌獻禮及釋菜時例。有所闊狹之道。自今番爲始。食堂日限。則更爲磨鍊。添入條件。何如。傳曰。允。
정조 2년
李鎭衡。以吏曹言啓曰。今日庭試試官望。當爲磨鍊以入。而參判金熤。參議李秉模。俱以病不來。參判參議。令政院牌招。以爲同參擬入之地。何如。傳曰。允。
정조 2년
以吏曹參議李秉模牌不進。罷職傳旨。傳于申應顯曰。只推。
정조 2년
以監試官李昌漢尹得孚牌不進。罷職傳旨。又傳于曰。只推。更爲牌招。
정조 2년
以正言尹得孚牌不進。罷職傳旨。傳于徐有防曰。只推。
정조 2년
李義翊。以吏曹言啓曰。今此庭試試官。今方擬入。而其中前佐郞鄭淵淳。時無職名。令該曹口傳付軍職。何如。傳曰。允。
정조 2년
洪國榮。以吏曹言啓曰。去月二十七日政。護軍柳世德。以全羅右水使柳父。年七十加資下批矣。追聞世德。是之生父云。在法不得應推恩。而曚未覺察。率爾啓下。元單子勿施。臣惶恐待罪之意。敢啓。傳曰。知道。勿待罪。
정조 2년
徐有防。以兵曹言啓曰。今此庭試武科初試試官望。今方擬入而當品中。可擬之人乏少。堂上曾經兵使。竝擬以入之意。敢啓。傳曰。知道。
정조 2년
又以兵曹言啓曰。明陵昭寧園展謁事。命下矣。留都以何營軍兵爲之乎。敢稟。傳曰。禁衛營留都。
정조 2년
又以兵曹言啓曰。今八月十九日。明陵行幸。仍詣昭寧園時問安。各差備入把本曹驛馬及京畿洪忠黄海江原四道驛馬補把之數。依例別單書入。而各道監營定差使員。今月十五日京中逢點之意。發關知委。而司僕寺添補京畿驛馬。則一從本寺啓下數。直爲入把之意。分付。何如。傳曰。允。
정조 2년
李義翊。以御營廳言啓曰。本廳字內。惠化門北邊鷹峰近處體城頹毁處。今已畢築。而女墻仍爲始役矣。把守軍。依例撤罷之意。敢啓。傳曰。知道。
정조 2년
徐有防。以義禁府言啓曰。明日庭試文武科初試時。本府都事。皆爲赴擧。武都事一員。本府入直。而當直入直都事。公事回公都事及文一二所武一二所禁亂都事。無以備數。假都事六員。令該曹差出。以爲分排之地。何如。傳曰。允。
정조 2년
戊戌八月初二日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間。聖體。若何。上曰。一樣矣。上曰。試射擧案。皆修整乎。國榮曰。皆已修整以待矣。上曰。試放試藝。今日內足可了當乎。國榮曰。今日內當優爲之矣。上曰。試官望。何至今不爲入啓乎。國榮曰。參判參議。皆懸病不爲入來。故吏曹方草記請牌後。待其承牌擧行。故遲滯云矣。上曰。王大妃殿氣候。近以胸腸煩鬱之症。苦歇無常。此必是近用蔘劑之故。有此別症。蔘木湯。姑爲停止。何如。國榮曰。俄聞醫女所傳之言。則果有此症候云。故與醫官相議。則進御湯劑。姑爲停止爲好云矣。上曰。王大妃殿進御加減蔘朮湯。停止。出榻敎上曰。春塘臺當爲內試射。卿與左右承旨及軍士房。來待於靑陽門外。命退去。諸臣以次出。
정조 2년
行都承旨洪國榮宿衛所直。行左承旨鄭民始坐。行右承旨李鎭衡坐直。左副承旨李義翊坐。右副承旨徐有防坐。同副承旨申應顯坐直。注書柳孟養藥院直鄭東浚仕直。事變假注書徐鼎修仕。
정조 2년
朴師默有頉代。以徐鼎修爲假注書。
정조 2년
傳于徐有防曰。禮房承旨馳詣景慕宮。奉審祭物祭器看審。諸執事進排官。摘奸以來。
정조 2년
鄭民始啓曰。初七日陳賀頒敎文。當爲製進。大提學徐命膺。待明朝牌招。何如。傳曰。允。
정조 2년
傳于申應顯曰。騎馬一匹。立之。
정조 2년
以司諫院獻納李昌漢牌不進罷職傳旨。傳于申應顯曰。只推。
정조 2년
傳于鄭民始曰。右副承旨。入侍。
정조 2년
以備忘記。又傳于曰。鞫廳罪人韓以箕。嚴加刑訊。依前問目。反覆究問
정조 2년
申應顯。以御營廳言啓曰。本廳字內二間水門南邊體城頹毁處修築事。啓下矣。明日爲始。修築之意。敢啓。傳曰。知道。
정조 2년
李義翊。以武一所差備官。以試官意啓曰。今番試場。京外擧子元數甚多。曠日留滯之弊。亦不可不念。在前如此之時。有先以柳葉箭試取。四貫革竝設之例。今亦依近例。竝設四貫革之意。敢啓。傳曰。知道。
정조 2년
申應顯。以武二所差備官。以試官意啓曰。臣等來詣試所。今方開場。而會試不遠。擧子數多。在前如此之時。加設四貫革試取之例。今番依前例。加設四貫革。先試柳葉箭之意。敢啓。傳曰。知道。
정조 2년
戊戌八月初三日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間。聖體。若何。上曰。一樣矣。上曰。今年東西陵幸行時。貽弊於畿民多矣。國榮曰。今番則植炬旣已除之。別無爲弊之事。而橋梁改修。最是役民之大者矣。上曰。然矣。命書傳敎曰。今番陵行。係役民者。皆以儲置米會減事。預爲分付。又命書傳敎曰。今番出宮。當於天明之後直詣陵所。黔巖晝停除之。自陵所至高陽。自高陽詣昭寧園特。皆依先朝丙戌年例。勿設晝停。還宮時晝停所。以梁鐵坪爲之。而以京排設擧行。外邑切勿待令。上曰。今日武藝別監試藝時。欲爲親臨矣。有感氣。實難冒風殿座。欲令訓將看檢試藝矣。國榮曰。日氣陰冷。風氣頗不佳。令訓將試才無妨矣。上曰。試將來待事。分付。命退。諸臣以次出。
정조 2년
戊戌八月初三日辰時。上御誠正閣。右副承旨入侍時。右副承旨徐有防。記事官鄭東浚徐龍輔金勉柱。以次進伏訖。上命書傳敎曰。罪人金方行之供辭。別無摸稜。以此之招。豈可白脫。況後翼。往來於臺啓方張之時。可知其切親。且昨年朝家之從輕酌放。已是曠蕩之典。則不出周歲。姓名又出賊招。再繫鞫庭。渠以何辭爲欛柄。而日事作左契。以爲白脫之階乎。到今雖有三發明之說。苟無十分明白。可以執證無疑之跡。則豈可酌放而白放乎。更爲以此意發問目嚴問。若不直招。施威推覈。期於得情。如有可問之端。範聖處頭面宜矣。又命書傳敎曰。觀此京畿監司啓本。昨年關西守令事。朝家飭敎。何等截嚴。況又向因領相之奏。已有先甲之令。則身爲守令。不有法禁。甘心冒犯。揆以紀綱。極可駭然。不可尋常處之。本道臣請罷九邑守令。姑勿罷黜。爲先倂令該府拿問口招。方今陵謁不遠。此時畿邑守令之許久曠務。亦甚可悶。其令催促就理。續續捧供以入。數多守令之拿來。沿路貽弊。不可不念。分付王府。皆令待命拿囚。又命書傳敎曰。今番文武試所。姑不嚴飭者。非是昨勤今怠也。誠以從前旣多申飭。則到今便是令後。自當遵行。故但欲知其勤慢也。然至於文試所。禁亂官入門官。安知無乘其飭弛而不能檢飭之弊乎。以此知委試所。挾冊者率隨從人。另加禁戢。而已入場。則許令自首出送。而自首者勿問。以此意曉諭諸生。期於無犯事。各別申飭。仍命退。諸臣以次退出。
정조 2년
行都承旨洪國榮宿衛所直。行左承旨鄭民始坐。行右承旨李鎭衡坐。左副承旨李義翊坐。右副承旨徐有防坐直。同副承旨申應顯坐直。注書柳孟養藥院直鄭東浚仕直。事變假注書徐鼎修仕。
정조 2년
徐有防啓曰。大司憲李衍祥牌不進。執義兪彦鏶。掌令金鍾厚在外。尹行晉武二所進。持平洪履健牌不進。李思祚武一所進。今日以監察茶時之意。敢啓。傳曰。知道。
정조 2년
以司諫呂善亨。獻納李昌漢。持平洪履健牌不進罷職傳旨。傳于申應顯曰。只推。
정조 2년
鄭民始。以禮曹言啓曰。今八月初六日。宗廟永寧殿景慕宮秋奉審時。永禧殿當爲一體擧行。而本殿內外有頉處。第五室奉安時。旣已一新修改。今此秋奉審。不爲擧行之意。敢啓。傳曰。知道。
정조 2년
又以禮曹言啓曰。今八月十二日。齋陵陵上石物塗灰。十一日厚陵兩陵石物塗灰。初九日明陵陵上典墻修改時。本曹堂上郞廳。依例兼進。以除廚傳之弊。何如。傳曰。允。
정조 2년
又以禮曹言啓曰。今此庭試殿試親臨與命官及處所。臨時稟定事。已爲啓下矣。何以爲之乎。敢稟。傳曰。春塘臺設行。當親臨矣。殿試應辦。雖以流來舊例。不爲除減。而至於今番貢人之弊。不可不念。亦甚無實之事。庭試殿試時。應辦支供除之事。分付。
정조 2년
李義翊。以都摠府言啓曰。今日入直宣傳官武兼及有廳軍士。中日習射。請出標信。
정조 2년
申應顯。以宿衛所言啓曰。中官今日設行。而入番武藝別監。則秋等內試射相値。不得參試之意。敢啓。傳曰。知道。
정조 2년
李義翊。以備邊司言啓曰。本司武郞廳趙岱。奔走勤仕。已滿十五朔。依例六品遷轉事。捧承傳施行。何如。傳曰。允。
정조 2년
申應顯。以兵曹言啓曰。兼司僕將李潤彬。本職乃是領軍之任。而以別軍職。勢難兩處供職呈狀乞遞。兼司僕將之任。今姑改差。何如。傳曰。允。
정조 2년
以京畿監司鄭尙淳。加分守令不能檢飭。惶恐待罪事。啓本。傳于申應顯曰。勿待罪事。回諭。
정조 2년
戊戌八月初四日。兼春秋張顯慶。
정조 2년
義禁府啓目。全羅右水使閔惠洙。戰船改造。不能檢飭事。令該府拿處矣。傳旨內辭緣。泛稱遲晩。所當請刑是乎矣。依先朝受敎。議處何如。啓。傳曰。從重勘處爲良如敎。
정조 2년
刑曹啓目。諸道私掘文案中。無露棺二字。而用露棺之律者甚多。諸道該監司。一竝緘辭推考事。命下矣。京畿前監司趙時俊緘答內。楊州私掘人李世健移殯一款。渠旣自服。故依露棺律定配。而配文中露棺二字。落漏不書是如爲旀。全羅前監司徐浩修緘答內。長城私掘人朴好萬。露出棺板。故依露棺律發配。而配文中露棺二字。落漏不書是如爲乎所。旣已遲晩。上裁敎是乎旀。平山私掘人李聖聃段。該道回移內。棺僅免露云。以露棺照律。極涉不察是如乎。伊時黃海監司李宅鎭。方在配所。而別無更問之端。且聖聃。纔已蒙宥。發緘一款置之何如。啓。傳曰。依允。前監司趙時俊徐浩修照律。亦爲依回啓施行爲旀。該監司之照律公文。未及覺察。雖甚疎忽。是乃猶屬文書間不察。而至於律官段。渠以掌律之官。此等照律。如是誤着。極爲駭然兺不諭。外邑此輩之舞弄法文。儹東補西。阿好官長。枉罪無辜。以至虐害良民。浚膏殘氓之習。曾所熟知。到今現發之後。決不可尋常處之是遣。況旀。懲一礪百之道。尤豈輕治乎。京畿及全羅道當該檢律。令該曹査出問名。從重科治。照律定配後。草記爲旀。又況欽恤典。則頒布之後。此輩操縱。益可懲治。從當發遣繡衣。以爲廉察。自本曹爲先以此意。措辭關飭各該道。俾勿犯禁爲良如敎。
정조 2년
義禁府啓目。奉常寺僉正崔錫圭。朔祭中脯。全不堅精事。有拿問之命矣。傳旨內辭緣。泛稱遲晩。刑推得情。何如。啓。傳曰。旣示申飭。滯囚又至閱月。分揀放送爲良如敎。
정조 2년
戊戌八月初四日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間。聖體。若何。上曰。一樣矣。國榮曰。今日咳欶。何如。上曰。少減矣。上曰。訓將入來乎。國榮曰。來待矣。上曰。今日左番別監試藝。依昨日例爲之事。分付。國榮曰。海西三邑霜降。極爲驚慘。上曰。七月霜降。罕有之災也。海西昨年未免凶歉。今年又有霜災。言念民事。誠爲矜惻。國榮曰。夏旱秋霖。八路被災。海西又有霜災。朝野之憂。誠不小矣。上曰。捕廳捉得罪人。誰也。國榮曰。逆賊量海之庶四寸云矣。上曰。何以捉得云乎。國榮曰。欲爲量賊收屍。入於譏察。以爲現捉云矣。上曰。劇賊收屍之意。萬萬凶獰。不可不究問矣。國榮曰。然矣。上曰。左右捕將。方在試所。令他試官擧行。左右捕將入侍事。分付。命退出。諸臣以次出。
정조 2년
戊戌八月初四日午時。上御誠正閣。左右捕將入侍時。行左承旨鄭民始。記事官鄭東浚徐龍輔金勉柱。左捕將金相玉。右捕將李邦一。以次進伏訖。上曰。捕將。進前。上曰。持此文書。捧招以來。仍命先退。命書傳敎曰。次對再明日來會事。分付。又命書傳敎曰。再明日次對。京畿監司。同爲入侍。又命書傳敎曰。翰林召試。當行於再明日。處所熙政堂爲之。命退。諸臣以次退出。
정조 2년
行都承旨洪國榮宿衛所直。行左承旨鄭民始坐。行右承旨李鎭衡病。左副承旨李義翊坐直。右副承旨徐有防坐。同副承旨申應顯坐直。注書柳孟養藥院直鄭東浚仕直。事變假注書徐鼎修仕。
정조 2년
徐有防啓曰。合辭方張之時。兩司無詣臺之員。事甚未安。除在外試所進去外。未肅拜呈告人員。倂卽牌招。何如。傳曰。允。
정조 2년
鄭民始啓曰。明日翰圈被抄人召試事。命下矣。領監事館閣堂上春秋館堂上。倂待開門牌招。何如。傳曰。允。
정조 2년
鄭東浚召試。代以洪仁浩爲假注書。
정조 2년
以持平洪履健。司諫呂善亨。獻納李昌漢牌不進罷職傳旨。傳于申應顯曰。只推。
정조 2년
鄭民始。以禮曹言啓曰。濟州牧使封進宗廟薦新靑橘。卽三月令。而因領來校吏。漂到蘇州。今始來納。看品物種。則全數腐枯。實不合於薦進。何以爲之乎。敢稟。傳曰。勿爲薦進。
정조 2년
又以司饔院官員。以監饍提調意啓曰。濟州牧所封進上二月令搥鰒條鰒引鰒及三月令搥鰒引鰒。去五月十三日。已爲來到捧入。而二月令靑橘。則因其時陪持人漂風。未及捧入矣。漂風諸人。今始來到。而靑橘及兩朔諸物種。亦皆來納。故臣卽爲看品。則本牧膳狀。旣已漂失。靑橘。擧皆枯朽。搥鰒條鰒引鰒。亦皆腐傷。循例捧入。極涉未安。何以爲之。敢稟。傳曰。勿爲捧入。
정조 2년
李義翊。以備邊司言啓曰。北京回還漂人。全羅道濟州人高守萬等四十一名。樂安人秦光春。京城人李辰雄等三名。洪忠道稷山人崔昌起。公山人金得生等合四十六名。縣次替送。纔已上來。故使本司郞廳。詳細問情後。所供辭緣。別單書入。而今無留置更問之事。京城人外。其餘四十三名下去時。分付沿路各道。使之善爲饋食。所騎刷馬。次次替給之意。亦爲分付。何如。傳曰。允。
정조 2년
鄭民始啓曰。闕門開閉。何莫重大。而金虎門守門將。不待本院之指揮。徑先下鑰。致有更請標信之擧。事極駭然。本院請推之外。無他可施之罰。何以爲之。敢稟。傳曰。令兵曹決棍。
정조 2년
又啓曰。各處替直單子。例於每日申後來呈。而景福宮替直單子。尙不來呈。事極駭然。當該衛將。不可無責。而本院請推之外。無他可施之罰。何以爲之。敢稟。傳曰。令兵曹決棍。
정조 2년
李義翊。以兵曹言啓曰。依傳敎。金虎門守門將徐裕成。景福宮衛將朴龍正。各決棍十度之意。敢啓。傳曰。知道。
정조 2년
又以兵曹言啓曰。五衛將任嵂。以其母病之沈重。勢難供職。呈狀乞遞。不可强令察任。今姑改差。何如。傳曰。允。
정조 2년
徐有防。以義禁府言啓曰。陽城縣監兪駿柱。以田稅不納事。拿處傳旨啓下。故拿來羅將發送矣。卽者。兪駿柱戶奴呈狀內。其上典承重祖母。在於洪忠道湜川地矣。今月初一日。身死云。依法典給由。成服後拿來。何如。傳曰。罪犯不至深重。蕩滌。
정조 2년
又以刑曹言啓曰。因京畿前監司趙時俊。全羅前監司徐浩修緘辭。京畿及全羅道當該檢律。査出問名。照律定配後。草記事。命下矣。取考大明律。官司出入人罪條。有曰增輕作重。減重作輕。以所增減。論若斷罪。失於入者減三等。全羅道當該檢律申光栻。已爲身故。今無可論。而京畿當該檢律朴壽良。以所增杖一百流三千里。罪減三等。決杖八十。徒二年。定配於黄海道松禾縣。卽爲押送。而自黄海道發配。罪人李聖聃。以該道回移觀之。棺則僅免露見。而及其勘斷。至用露棺之律。事極駭然。不可以其時道臣之不得緘問。竝與律官之罪。置而不問。當該檢律林志浩。一體依此律施行。決杖八十。江原道狼川縣。徒二年。定配之意。敢啓。傳曰。知道。
정조 2년
又以義禁府言啓曰。洪忠監司徐有隣牒報及洪州前牧使柳焵成冊內。窮凶極惡大逆不道罪人量海子秉成。出繼於其十一寸章海懸錄。故依律免絞。全羅道濟州牧旌義縣定配所以入矣。卽接洪忠監司追後牒報。則以爲洪州牧使所報內。秉成出繼公文及帳籍。更爲詳細相考。亦爲推問于秉成秉禮等。則秉成養父章海。死後出繼。至於禮斜之後。渠之養母又死。無所依着。故持其禮斜。還依生家。而禮斜父書。竝入於今番搜探文書中。章海戶籍。夫妻俱沒已久。別無可據。量海帳籍。無秉成出繼與否區別之事云。莫重應坐之凶孼。在法當絞者之出繼與否。旣無可據公文則不可免絞而爲奴。正法罪人量海搜探文書。方在本府。秉成出繼禮斜有無。詳考後。依律擧行。何如。傳曰。允。
정조 2년
以備忘記。傳于徐有防曰。觀此江原監司李亨逵之營校崔炯玉照律啓本。律不過定配矣。均役事目中。此等罪犯。定以計贓之律。而今此炯玉所勘之律。不徒不計贓。亦不刑訊。而只請定配。豈其或有可據律文而然乎。詳考以稟。
정조 2년
平安兵使李國賢請賞狀啓。以備忘傳于李義翊曰。詳考實跡。更爲草記以聞事。分付兵曹。
정조 2년
以備忘記。傳于申應顯曰。大司憲李衍祥。聞有實𧏮云。許遞。
정조 2년
傳于徐有防曰。罪人尹範聖。渠以逆族賊黨。締結怨國之徒。繆綢先志之輩。蹤跡行止之極其殊常。不是難知之事。而以今番所供觀之。賊招中許多說話。渠亦無不聞知。而至於稱兵挾匕之謀。初不參涉。可謂明若觀火。如若淵疏本下五行不緊之說。究其語脈。與詬天罵日。大有間焉。臨御以來。凶逆輩出。治鋤之際。必從寬厚者。豈緩於誅討而然乎。誠以求生必死之意也。且其證援殆涉不實。若論羅織之時。則生者果幾何哉。凡於罪人結案之時。每從其所願者。或慮其一人之死。累及無辜之幾人也。予之所以決獄者。蓋欲寧爲寬。決不爲濫也。罪人尹範聖。時爲減死。定配於絶島。罪人趙鎰金履綱金方行等旣出鞫招。且甚緊切。故不可不發捕。而及其推覈之時。其所爲供。可謂脫空。一倂放送。金方行再被累繫。俱得白脫。可謂不辱乃父。其令詮曹。無礙調用。
정조 2년
李義翊。以義禁府言啓曰。卽接洪忠監司徐有隣牒報及洪州前牧使柳焵成冊。則窮凶極惡大逆不道罪人量海諸人。査出以來矣。子秉成。出繼於其十一寸章海云。依律免絞。全羅道濟州牧旌義縣爲奴。庶子敬達年九。庶子謹達年一。俱以年未滿。依律免絞。敬達珍島郡金甲島爲奴。謹達海南縣爲奴。庶女達妹。興陽縣鹿島爲婢。妾孝吉。靈巖郡荏子島爲婢。子婦栗臻。咸鏡道富寧府爲婢。子婦任德。吉州牧爲婢。姪子秉義。全羅道興陽縣呂島流三千里安置。姪子秉禮。慶尙道巨濟府流三千里安置。姪子寅德。南海縣流三千里安置。而右罪人等。捉囚於洪州牧云。竝令刑曹。押送于各其配所。何如。傳曰。允。秉義寅德。大靜旌義。散配。嚴飭押送。亦令本牧使。各別防戢。罪人範聖。亦以濟州先散配後草記。
정조 2년
又以義禁府言啓曰。秉義寅德。大靜旌義散配事。命下矣。罪人秉義。全羅道濟州牧大靜縣散配。罪人寅德。旌義縣散配。而竝令刑曹。嚴飭押送。亦令濟州牧使。各別防戢事。分付之意。敢啓。傳曰。知道。
정조 2년
又以義禁府言啓曰。罪人範聖。特爲減死定配於絶島。以濟州先發配後草記事。命下矣。罪人範聖。全羅道濟州牧減死定配。而以傳敎內辭意。具罪目。卽爲發遣羅將。押送配所之意。敢啓。傳曰。知道。
정조 2년
又以義禁府言啓曰。罪人趙鎰金履綱金方行。一竝放送事。命下矣。罪人趙鎰金履綱金方行。竝放送之意。敢啓。傳曰。知道。
정조 2년
又以義禁府言啓曰。臣等來會本府。考見窮凶極惡大逆不道罪人量海搜探文書。則量海子秉成。出繼禮斜公文。果爲同入矣。罪人秉成。依當初本府啓辭。依律免絞。全羅道濟州牧旌義縣爲奴。而今方捉囚於洪州牧云。令刑曹押送配所之意。敢啓。傳曰。允。
정조 2년
徐有防。以義禁府言啓曰。因左右捕廳啓辭。正法罪人𨩌子衡之及理海子秉善。移送本府事。知道。啓下矣。窮凶極惡大逆不道罪人量海姪秉善。咸鏡道甲山府。流三千里緣坐安置。令刑曹押送配所。而大逆不道罪人𨩌子衡之。已囚本府。卽當依律文緣坐處絞。而罪人衡之拿囚之際。以出繼於其三寸叔錡爲言。以罪人之言。雖不可取信。其在審愼之道。不可遽然正法。罪人衡之出繼與否。卽令該道道臣。詳査啓聞後。依律擧行。何如。傳曰。允。
정조 2년
又以刑曹言啓曰。因義禁府啓辭。窮凶極惡大逆不道罪人量海姪秉善。咸鏡道甲山府。流三千里緣坐安置。令刑曹押送配所事。命下矣。依傳敎罪人秉善。卽爲押送配所之意。敢啓。傳曰。濟州牧定配所押送。
정조 2년
申應顯。以刑曹言啓曰。罪人秉善。以濟州牧定配所押送事。命下矣。依傳敎。罪人秉善。全羅道濟州牧定配所。待城門開。卽爲押送之意。敢啓。傳曰。知道。
정조 2년
慶尙監司李在簡。伏以。亂逆就誅。賀儀將擧。慶溢宗祊。歡均朝野。仍伏念臣。謏才薄識。最居人下。前後恩造。罔非踰分。內而遍敡華顯。外而忝歷重寄。曾無絲毫之報。徒切淵谷之懼。千萬不自意。又伏奉嶺臬新命。臣誠惝怳震懍。莫省攸措。夫方面之職。孰非重任。而至於是藩。素稱難治。民物之殷。甲於一國。文簿之繁。最於八路。苟非威望足以憚壓。才猷足以剸理者。則上不可輕授。下不可冒受也。明矣。況今水患頻仍。民事孔艱。尤宜極揀綜練之材。俾盡賙盡之任。而今乃以如臣無似。苟然充之。是何異於責僬僥以千鈞之力耶。噫。臣之區區所自期者。惟在隨遇盡分。以效萬一。而今若不自量力。冒膺重任。畢竟至於孤負職事。仰辱聖簡。則是不但不能報效而已。其爲辜恩之罪。將無所逃。此臣所以怵愓惶懼。不敢爲膺命之計也。反覆揣量。無望堪承。玆敢略暴衷曲。仰瀆崇聽。伏乞天地父母。俯賜諒察。亟降遞改之命。以重藩任。以安微分。千萬幸甚。答曰。省疏具悉。秋務方殷。卿其勿辭。速往欽哉。
정조 2년
戊戌八月初五日。兼春秋張顯慶。義禁府。閔惠洙議處啓目。傳曰。依允。
정조 2년
刑曹。趙時俊徐浩修照律。各杖八十。收贖公罪。啓目。傳曰。各功議各減一等爲良如敎。
정조 2년
刑曹。罪人金奉鎭加刑啓目。傳曰。依前判付。各別嚴刑得情爲良如敎。
정조 2년
刑曹。罪人李千奉加刑啓目。傳曰。依前判付。各別嚴刑得情爲良如敎。
정조 2년
戊戌八月初五日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間。聖體。若何。上曰。一樣矣。國榮曰。王大妃殿。湯劑停止後。氣候。何如。上曰。大體則一樣。而煩鬱之症小減矣。國榮曰。畿內五邑。亦被霜災矣。上曰。雖謂之早霜。而觀其狀辭。與嚴霜有異。秋農或無全棄之慮耶。國榮曰。此不過水霜。似不至盡爲委損矣。上曰。翰林被圈人。皆入來。而無未及之患乎。國榮曰。在外之人。皆入來云矣。上曰。明日翰林召試。當於熙政堂爲之。以此分付。命退去。諸臣以次出。
정조 2년
行都承旨洪國榮宿齋所直。行左承旨鄭民始坐。行右承旨李鎭衡坐直。左副承旨李義翊坐直。右副承旨徐有防坐。同副承旨申應顯坐。注書柳孟養藥院直鄭東浚仕直。事變假注書徐鼎修仕。
정조 2년
徐有防啓曰。大司憲李衍祥牌不進。執義兪彦鏶。掌令金鍾厚在外。尹行晉武二所進。持平李思祚武一所進。洪履健牌不進。今日以監察茶時之意。敢啓。傳曰。知道。
정조 2년
李義翊啓曰。慶尙監司李在簡。依下敎。來待矣。傳曰。入侍。
정조 2년
吏曹口傳政事。以洪復浩爲陽城縣監。
정조 2년
以備忘記。傳于李義翊曰。旣問大臣。摠戎使李國賢爲御營大將。卽爲牌招。傳授命召。
정조 2년
傳于李鎭衡曰。左副承旨。入侍。
정조 2년
以持平洪履健。司諫呂善亨。獻納李昌漢等牌不進罷職傳旨。傳于徐有防曰。只推。
정조 2년
傳于李義翊曰。所當回示。而勞軍可悶。明日。且値陳賀。訓將旣兼御將。訓御兩校參酌。令訓將決棍三十度後。汰去放送。
정조 2년
鄭民始。以吏曹言啓曰。新除授咸鏡都事李秀夏呈狀內。矣身自月前。猝得毒痢。度數甚煩。症情日劇。時月之內。萬無千里遠赴之望云。身病旣如是危重。則不可等待其差歇。依例改差。何如。傳曰。允。
정조 2년
有政。吏批。判書金鍾秀進。參判金熤式暇。參議李秉模病。左副承旨李義翊進。以金魯鎭爲大司憲。李致中爲大司諫。李鼎揆爲校理。李復祥爲敦寧都正。金重燮爲咸鏡都事。尹東晢爲安樂郡守。宋繼相爲堤川縣監。洪忠監司單李命植改號事。公山縣監單李德鉉降號事。承傳。奉常直長單柳橚。宋文楫爲古阜郡守。
정조 2년
兵批。判書李徽之進。參判尹坊病。參議李世奭病。參知洪樂彬入直進。行右承旨李鎭衡進。副護軍李東曄。副司直李衍祥李性源尹塾。洪忠兵使李鼎炳。水使吳載熙。監營中軍李翼純。兵虞候李潤元。水虞候金輔明。公山營將李邦祚。同知李起尙單付。
정조 2년
李義翊。以兵曹言啓曰。公忠道改以洪忠道。公州牧以公山事。自吏曹。啓下矣。本道兵使水使虞候監營中軍。竝以洪忠道。啓下。公州營將。以公山營將。啓下之意。敢啓。傳曰。知道。
정조 2년
徐有防啓曰。因武一所草記。試官行司直金魯鎭。移拜司憲府大司憲矣。莫重國試。試官不可不備員。令政院稟旨變通事。允下矣。原單子。改付標以入之意。敢啓。傳曰。知道。
정조 2년
備邊司薦望。以金孝大爲摠戎使。
정조 2년
李義翊。以兵曹言啓曰。今此幸行時。何營門。隨駕。何營門。留都乎。敢稟。傳曰。三營隨駕。三營餘軍。屬之留都營。使之留陣。
정조 2년
又以武一所差備官。以試官意啓曰。試官行副司直金魯鎭。移拜司憲府大司憲矣。莫重國試。試官。不可不備員。令政院稟旨變通。何如。傳曰。允。
정조 2년
又以訓鍊都監言啓曰。依傳敎訓鍊都監敎鍊官金尙喜。御營廳敎鍊官崔台嶸。各決棍三十度後。汰去放送之意。敢啓。傳曰。知道。
정조 2년
又以義禁府言啓曰。卽接洪忠監司徐有隣牒報及成冊。則大逆不道罪人𨩌。應坐諸人査出以來矣。妻順丁。全羅道靈巖郡楸子島爲婢。妾千愛。羅州牧黑山島爲婢。女甲順。濟州牧大靜縣爲婢。子甲乭年七。依律免絞。濟州牧旌義縣爲奴。竝令刑曹。押送于各其配所。子衡之。自捕廳移囚本府。而出繼與否。已爲行査本道。待其査啓。依律擧行。子昌甲年十七。捉囚結城縣云。依例發遣府都事。與地方官眼同。依律處絞。何如。傳曰。允。
정조 2년
徐有防。以刑曹言啓曰。因義禁府啓辭。窮凶極惡大逆不道罪人量海子秉成。出繼免絞。全羅道濟州牧旌義縣爲奴。庶子敬達謹達。以年未滿免絞。敬達。珍島郡金甲島爲奴。謹達。海南縣爲奴。庶女達妹。興陽縣鹿島爲婢。妾孝吉。靈光郡荏子島爲婢。子婦栗臻。咸鏡道富寧府爲婢。子婦任德。吉州牧爲婢。姪子秉義。全羅道濟州牧大靜縣流三千里安置。姪子寅德。旌義縣流三千里安置。令刑曹押送配所。而亦令本牧使。各別防戢。命下矣。罪人秉成等。方囚洪州牧。令道臣卽爲押送配所。亦令濟州牧使。各別防戢事。竝爲發關。分付于兩道道臣之意。敢啓。傳曰。知道。
정조 2년
副校理李謙彬疏曰。伏以亂逆層生。罪人斯得。王章克伸。賀儀將擧。此實宗社之慶。臣民欣忭。曷有其極。仍伏念臣本湔劣最居人下。而忝居館職。已多年所。學術淺短。不足備顧問之列。言議巽懦。未能效論思之責。區區所自勉者。惟在於隨行逐隊。筋力奔走。以效一半分塵刹之報。而第臣有情事之萬萬切急者。玆不得不仰首鳴號。以冀聖明之垂察焉。臣之老母。年迫七耋。素抱貞疾。不離床褥。藥餌爲命。而臣家本貧窶。計拙謀生。菽水之供。尙患多闕。刀圭之功。尤何可望。廼於年前。獲蒙我先大王錫類之恩。幸叨湖邑。將母就養。恩榮攸曁。闔門感祝。曾未數朔。因事遞歸。致使病慈。徒勞千里。此莫非臣不忠不孝之罪。至今追思。愧汗浹背。豈敢更生要恩之望。而五載之間。母病轉痼。家計益窘。情理之悶迫。形勢之窮阨。比諸向時。日急一日。此實通朝之所共知也。崦嵫之暮景日催。烏鳥之至情益急。臣若徒懷嚴畏。不思陳情。則反恐得罪於孝理之下。玆敢披攊肝血。仰暴於天地父母之前。伏惟日月之明。無微不照。仁覆之化。無物不遂。倘許臣一小縣。將往病母。以伸便養之願。則臣生當隕首。死當結草。伏願聖慈。俯憐而矜許焉。答曰。省疏具悉。疏辭。下該曹稟處。
정조 2년
行判中樞府事徐命膺疏曰。伏以臣三章瀆籲。一遞爲期。誠未格天。試士隔宵。嚴命所迫。遂不得不冒當科次。夫微臣去就。似若不關於風俗。然問其職則文衡也。語其引則廉防也。無事而入。有事而出。因循遷就。越月踰時。雖自謂是辭也非矯情飾讓。人孰肯信之哉。靜言循省。無面可顯。惟有固守初心。一味縮伏。不以職事自居。然後庶可以少贖其始終衡決之罪。而卽又以頒敎文撰進。庚牌儼臨矣。今番諸賊。實是亘萬古所無之凶逆。幸賴邦籙無疆。王章快伸。播告八域。咸與維新。其事至重。其義至嚴。則臣於此。豈敢以一己之情勢。或緩懲討。亦豈敢以倖會之寅緣。竟壞廉防乎。於斯二者。參量權宜。撰進敎文。以自效其沬血之忱。隨入文字。以自暴其咫尺之守。煩聒之罪。固無所逃。且臣之報效。唯在摛文一事。而拘於去就。曠闕滋多。是臣職名未解之前。無非妨公害私之日也。伏惟聖明。諒臣迫隘之情。遞臣文衡之任。以靖私義。以安愚分。千萬幸甚。答曰。省疏具悉。相持旣久。念卿妨務。文衡之任。今姑許遞焉。
정조 2년
戊戌八月初六日。兼春秋張顯慶。義禁府啓目。楊根縣監金載華。果川縣監吳泰讓。積城縣監李義逸。衿川縣監曺允亨。交河郡守李敏輔等。還穀加分事。因京畿監司狀啓。令該府拿問口招矣。金載華吳泰讓李義逸曺允亨李敏輔等所供內。昨年穡事告歉。因朝令三分一代捧。而代捧穀。還作本色次。已爲盡分。以其餘數。折半分留。妄襲流來之例。自歸犯分之科。是如遲晩納招。竝刑推得情。何如。啓。傳曰。還谷分留。法意甚嚴。無朝令擅分。自有當律兺除良。況於昨年申禁之後。到今更犯者。卽是故犯也。其所勘斷。不可尋常是乎矣。至於今番畿邑十守令事段。觀於道啓。參以原辭。不無公罪私罪之別乙仍于。召問道伯者此也。大抵諸守令事。矇然則矇然。而究厥本事。非渠創爲。亦非無所據而然也。昨年代捧時。朝家旣令待秋還作本色。則守令之盡分代谷於今年者。不是異事是乎矣。所可罪者。以其又取餘存之數。而行半分之法也。然而旣曰本邑謬例。則又不可直歸於擅分之科是如乎。揆以法理。容或可恕是乃。都會官之據理執論。本道臣之隨實狀聞。飭敎之下。烏可已乎。見今陵幸在近。秋事方殷。此時畿民迎送之弊。不可不恤是旀。且諸守令之以今分留之數。據實枚報於都會官者。亦可見以渠輩所爲。爲應行之事。而不知其爲加分也。昨日加分守令處分。旣有此等區別。則朝家刑政。宜無異同。時囚罪人金載華等段。皆令今日內。公罪勘處放送後。草記爲良如敎。
정조 2년
義禁府啓目。利川縣監李端會。驪州牧使李文源。陰竹縣監李普瞻。砥平縣監韓大裕等。還穀加分事。因京畿監司狀啓。令該府拿問口招矣。李端會等所供內。昨年還穀。因朝令三分一代捧。而代捧雜穀段。還作本色次。盡數分給。以其餘數。半留半分。妄襲流來之邑例。自歸於犯分之科是如。遲晩納供。李文源段。依先朝受敎依處。李端會李普瞻韓大裕段。刑推得情何如。啓。傳曰。還谷分留。法意甚嚴。無朝令擅分。自有當律兺除良。況於昨年申禁之後。到今更犯者。卽是故犯也。其所勘斷。不可尋常是乎矣。觀於道啓。參以原辭。不無公罪私罪之別乙仍于。召問道伯者此也。大抵。諸守令事。矇然則矇然。而究厥本事。非渠創爲。亦非無所據而然也。昨年代捧時。朝家旣令待秋還作本色。則守令之盡分代穀於今年者。不是異事是乎矣。所可罪者。以其又取餘存之數而半分之法也。然而旣曰本邑謬例。則又不可直歸於擅分之科是如乎。揆以法理。容或可恕是乃。都會官之據理執論本道臣之隨實狀聞。飭敎之下。烏可已乎。見今陵幸在近。秋事方殷。此時畿民迎送之弊。不可不恤是旀。且諸守令之以今分留之數。據實枚報於都會官者。亦可見以渠輩所爲。爲應行之事。而不知其爲加分也。昨年加分守令處分。旣有此等區別則朝家刑政。宜無異同。時囚罪人李端會等段。皆令今日內。公罪勘處放送後。草記爲良如敎。